《送杨郎中守嘉兴》
宋代·许应龙

君昨倅嘉禾，施设皆儒者。千里称廉平，六邑荷宽假。

海沂虽赖祥，宣室俄思贾。召还甫再期，出守荣五马。

旧治闻重来，欢呼溢田野。正苦夏日炎，将沐秋霖洒。

君侯宽且明，义利审取舍。愿推一片心，大作万间厦。

苛敛戒分肥，严刑去衣赭。当令愁叹声，转作诗歌写。

如君梁栋才，一麾宁久把。祇虞席未温，又赋公归雅。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。